**הגלוסקמא של Ζαχαρίας (= זכריה), מעוטרת במספר מוטיבים: 2 עמודים הרודיאנים גבוהים (עצמאיים), מוטיב הרוזטה היהודי (6 עלים), רישום סכמטי של מבנה (עם פתחים) ובו גוף מרחף בצורת כנף (המסמל ככל הנראה את "כנף השכינה"/"רוח הקודש" או צפור/יונה), רישום של 2 ירחים (המסמלים מחזוריות והתחדשות), מוטיב גיאומטרי "מינדר" (המאפיין את עיטורי תקרות בית המקדש שבנה המלך הורדוס בירושלים) ואמפורה (כד/גביע), סמל יהודי קדום. התקופה הרומית. המאה הראשונה לספירה**

הגלוסקמא של **Ζαχαρίας**  **(=זכריה**) (הכתובת על גבי הגלוסקמא הינה ביוונית) הינה ייחודית באופיה ובעיטוריה.

הגלוסקמא מעוטרת בצידה הצר ב-2 עמודים גבוהים ועצמאיים (שאינם צמודים למבנה ואינם מחוברים בקרניז עליון), המורכבים מחוליות, כאשר לכל עמוד בסיס וכותרת בסגנון יוני וצורתם טיפוסית לעמודי המבנים המונומנטליים שבנה המלך הורדוס בירושלים, בהרודיון, במצדה, בקיסריה ובמקומות נוספים (ראה בצילומים). צורת 2 העמודים  (בעלי חוליות) אינה אופיינית לעמודים של חזיתות (facade) של קברים ומצבות מפוארות מהתקופה (כדוגמת חזית מונומנט "יד אבשלום" ו"קבר זכריה" בעמק קידרון בירושלים, בהם העמודים נעשו ביחידה אחת, וכדוגמת העמוד בגובה כ-12 מטר העשוי ביחידה אחת שהתגלה במגרש הרוסים בירושלים).

בין 2 העמודים שבחזית הצרה של הגלוסקמא מופיע מוטיב ה"רוזטה" (6 עלים), עיטור המאפיין גלוסקמאות יהודיות, ומעניק שיוך "יהודי" נוסף לאיש שעצמותיו נשמרו בגלוסקמא, ששמו נרשם רק ביוונית.

נוכחות 2 עמודים גבוהים "עצמאיים" (שאינם מחוברים בקרניז), כדוגמת העמודים המעטרים את הגלוסקמא, מוכרת מתיאור בית המקדש בירושלים, שם הוצבו בקידמת המקדש 2 עמודים "עצמאיים" (עמודים  אלה בחזית בית המקדש הראשון בירושלים נקראו יכין ובועז).

בצידה הרחב מעוטרת הגלוסקמא בקירות מבנה (מלבני סכמטי), ובו 4 פתחים (אחד בכל כיוון). מעטר הגלוסקמא ניסה להעניק פרספקטיבה למבנה על ידי הוספת קווים אלכסוניים בפינות המבנה.

בלב המבנה ניתן לראות גוף/חפץ דמוי חרמש ("סהר"), התחום בתוך ה"מלבן" עם 4 הפתחים. גוף זה מדמה ככל הנראה את כנף/כנפי האלהים ("כנפי השכינה", או "רוח הקודש") או כנפי מלאך או ציפור (יונה). הפתחים במבנה מאפשרים ל"כנפי השכינה"/"רוח הקודש" (המתוארים בצורת כנף או צפור/יונה) להיכנס למבנה ולצאת מהמבנה באופן חופשי, ולא להיות כלוא בתוכו.  הגוף ה"מרחף" (בצורת כנף או כנפים או צפור/יונה) מבטא ככל הנראה את מתן חסות האלהים לנפטר, כפי שנאמר על ידי בועז לרות: "יְשַׁלֵּם יְהוָה, פָּעֳלֵךְ; וּתְהִי מַשְׂכֻּרְתֵּךְ שְׁלֵמָה, מֵעִם יְהוָה אֱלֹהֵי יִשְׂרָאֵל, אֲשֶׁר-בָּאת, לַחֲסוֹת תַּחַת-כְּנָפָיו" (ספר רות, ב, י"ב").  ראוי לציין כי גם בכל ארבעת ספרי הברית החדשה, בתיאורים המתייחסים להטבלת ישו בנהר הירדן בידי יוחנן המטביל,  "רוח הקודש" (רוח אלהים) מתוארת כיונה (צפור).

בחלק העליון הרחב האחר של הגלוסקמא ניתן לראות עיטור גיאומטרי המכונה מינדר (Meander) (סדרה של עקומות מתפתלות החוזרות על עצמן). מוטיב כזה ודומים לו מופיעים על גבי שברים של תקרות המבנים המפוארים שנבנו על ידי המלך הורדוס בקומפלקס בית המקדש השני, בהר הבית בירושלים (ראה תמונה ובה קטעים מהתקרות ומקרניזים מהר הבית בירושלים, המעוטרים במינדר בעל איפיון דומה למתואר על גבי הגלוסקמא. 2 השברים נמצאים כיום במוזיאון טרה סנטה, המוזיאון הפרנציסקני בירושלים וקטע התקרה מוצג כיום במוזיאון הכט בחיפה). ככל הידוע, מוטיב מינדר זה נמצא עד היום רק במבני בית המקדש שהקים הורדוס בהר הבית (קומפלקס בית המקדש) בירושלים.

דומה כי כלל המוטיבים שצויינו לעיל (העמודים הגבוהים, הסקיצה הסכמטית של הבניין עם הפתחים ובו "כנפי השכינה" ועיטור המינדר האופייני לבית המקדש בירושלים) באים לרמז על על קשר בין הנפטר Ζαχαρίας (בעברית: זכריה) לבית המקדש בירושלים, כלומר על היותו של הנפטר כהן בבית המקדש, על חסות אלוהית שניתנה לנפטר, ועל התגלות אלהית לנפטר שנודעה בקהילה.

השם Ζαχαρίας חרוט בצורה מוקפדת על גבי הגלוסקמא, ומופיע באיות זה בדיוק ביוונית בברית החדשה כשמו של זכריה הכהן, אביו של יוחנן המטביל, קרוב משפחתו של ישו, מבשר בואו של ישו ומטבילו. על זכריה הכהן מסופר שהיה קרוב משפחה של ישו ובעלה של אלישבע, שהייתה אף היא בת למשפחת כהנים וקרובת משפחתה של מריה (מרים) אימו של ישו. על פי הבשורה על-פי לוקאס זכריה היה כהן מבית אביה, אחת ממשמרות הכהונה המכובדות בבית המקדש השני בתקופת שלטונו של הורדוס וכי בעת הקטרת קטורת הסמים במקדש הופיע בפני זכריה הכהן מלאך אשר בישר לו כי יוולד לו בן והוא יקרא לו בשם "יוחנן", וכי אותו ילד יבשר על בואו של המשיח (לוקאס א', 12 - 17). תאור התגלות המלאך (גבריאל) לזכריה הכהן אבי יוחנן המטביל הינו אחד הסיפורים המרכזיים בסיפורי הבשורה שבברית החדשה והוא מעטר גם גלוסקמא מתקופת ראשית הנצרות (ראה בצילום האחרון). עפ"י הידוע זכריה  הכהן נרצח בחצר בית המקדש.

עיטור הגלוסקמא בחפץ (גוף) "מרחף", בהנחה שהוא מסמל את כנף/כנפי אלהים/רוח הקודש או את כנף/כנפי מלאך, יחד עם תאור 2 העמודים שהוצבו בחזית בית המקדש בירושלים על ידי הורדוס, המבנה המלבני עם פתחים התוחם את הגוף דמוי הכנף/יונה, והמינדר (שאיפיין את תקרות וקרניזי בית המקדש בירושלים) תואמים כולם לאפשרות שמדובר בגלוסקמא שהיתה של זכריה הכהן, מכהני בית המקדש בירושלים, אשר על פי המסורת הנוצרית, לו ניתנה חסות אלהית ונתגלה בפניו מלאך אלהים  - המלאך גבריאל ("וַיַּעַן הַמַּלְאָךְ וַיֹּאמֶר אֵלָיו אֲנִי גַבְרִיאֵל הָעוֹמֵד לִפְנֵי הָאֱלֹהִים" לוקאס פרק ג'). ראוי לציון כי לפי האמונה היהודית והנוצרית המלאך גבריאל מתואר כיצור חסר גוף העשוי מאור, כך שאפשר וה"כנף/כנפיים" מרמזים על המלאך גבריאל, ולא על כנפי האלהים (השכינה)/רוח הקודש.

כשם שהופעת "כנף השכינה" האלהית בחזית הגלוסקמא מסמלת את הקשר בין הנפטר לאלהים, כך יש להניח גם קיימת משמעות מיסטית (שאיננו ברורה דיה) להופעת 2 סהרים (ירחים) בחלק הרחב האחורי של הגלוסקמא . הופעתם של 2 "סהרים" (ירחים) ולא ירח אחד והעדר ייצוג של השמש והכוכבים שוללים את האפשרות שמקור הצגת הירחים הינו בעבודה זרה כלשהי (של השמש, הירח והכוכבים - אמונה זרה, לא יהודית). על אף העיטורים הייחודיים המצויים בגלוסקמא זו, אין ספק כי הנטמן בגלוסקמא היה יהודי (השימוש בגלוסקמאות במאה הראשונה היה בכל מקרה ייחודי ליהודים). לירח הייתה משמעות סמלית גדולה בעולם היהודי - בעיקר בשל אופיו ה"מחזורי" ו"התחדשותו". בתלמוד הבבלי, מסכת חולין, נאמר שהתחדשותה של הלבנה (הירח) מידי חודש מסמלת את העם היהודי.  כשם שהלבנה מתחדשת ודועכת מדי חודש וחודש, כך גם עובר העם היהודי תקופות שפל וגאות.  מחזוריות זאת עתידה להמשך עד לגאולה העתידה.  עיטור הירחים בא אפוא, כך סביר להניח, לייצג את ההתחדשות העתידית הצפויה, את תחיית המתים (resurrection) המיוחלת לנפטר, ואת הגאולה העתידית הצפויה. עוד יצוין כי לוח השנה היהודי הוא לוח שנה ירחי המבוסס על מחזור מופעי הירח וכי "ברכת הלבנה" (ברכת הירח) הייתה שכיחה בקרב היהודים  בתקופה הרומית ונאמרה בחציו הראשון של החודש העברי, אל מול פני הלבנה ההולכת וגדלה בתקופה זו של החודש ומברכת את יהוה "שאמר ללבנה להתחדש". יתכן גם כי גם מבני קומפלס המקדש בירושלים עוטרו במוטיב גיאומטרי בצורת "לבנה", אך לא נמצאו לכך עד היום סימוכין בממצא הארכיאולוגי (יש לזכור כי מעולם לא בוצעו חפירות ארכיאולוגיות בתוך קומפלקס הר הבית עצמו).

בצידה הצר האחורי הגלוסקמא מעוטרת באמפורה (אגרטל) פתוח, מעין גביע גדול עם 2 ידיות. מוטיב האגרטל מוכר כמוטיב יהודי ממספר גלוסקמאות (זהו אחד החפצים הבודדים שמעטרים מספר גלוסקמאות יהודיות, ראה לדוגמא גלוסקמאות 213, 325, 378, 399, 815 בקורפוס רחמני). לפי הערכת חוקר הגלוסקמאות י.ל.רחמני, אמפורות (עם ובלי ידיות) עיטרו ככל הנראה במקור מצבות יהודיות שהותקנו על גבי או בצמידות לקברים יהודיים בירושלים במהלך המאה הראשונה, ובכלל זה את קברי משפחת המלך הורדוס וכנראה גם את מצבת יד אבשלום בעמק קידרון. אמפורות עיטרו באותה תקופה גם מספר קברים נבטיים שנחצבו בסלע בפטרה ואלו אפשר והיוו את ההשראה המקורית למספר מצבות יהודיות שנחצבו בסלע בירושלים - כאלמנט קישוטי מהודר למערות הקבורה היהודיות. האמפורה אומצה כסמל יהודי מובהק בשלהי ימי הבית השני (במאה הראשונה לספירה) ומשכך היא הופיעה גם על גבי מטבעות היהודים הן בימי המרד הגדול נגד הרומאים (בסביבות שנת 70 לספירה) והן בימי מרד בר כוכבא (בתחילת המאה השנייה לספירה) - (ראה צילום פרוטה יהודית עם אמפורה מימי המרד הגדול ומטבע עליו עיטור אמפורה מפוארת מימי מרד בר כוכבא). מוטיב האמפורה בולט באומנות היהודית הקדומה באשר היהודים נמנעו החל משלב מסויים במאה הראשונה לספירה לצייר את מנורת שבעת הקנים. בתקופות מאוחרות יותר, היה האגרטל גם לסמל נוצרי והוא מעטר מספר רצפות פסיפס של כנסיות מהמאות החמישית והשישית לספירה שנמצאו בא"י ובסביבתה כשממנו משתרכים ענפים ושריגים ואשכולות ענבים. יתכן כי בימי הנצרות הקדומים מוטיב האגרטל הזכיר למאמינים הנוצרים גם את הכוס שהחזיק ישו בידו בסעודה האחרונה, שכונתה "הגביע הקדוש".

הערות:

1. במזרח הקרוב הקדום, בעלי כנף (ציפורים ויונים בעיקר), היו בעלי משמעות סמלית של התגלות האלוהות. כנף/כנפיים ו/או ציפור/יונה סימלו בעת העתיקה את רוח אלהים ("רוח הקודש" בברית החדשה), ולעיתים את האפשרות לתקשר עם אלהים. בשלהי תקופת הבית השני נחשבה היונה סמל לרוח הקודש וכן סימלה את נשמות הקדושים.
2. אחד האזכורים החשובים של הופעת רוח הקודש בברית החדשה מתייחס לאירוע הטבלת ישו בנהר הירדן על ידי יוחנן המטביל - ושם מתוארת "רוח הקודש" כיונה. הקשר בין יוחנן המטביל לרוח/כנפי יונה מופיע מפורשות בכל ארבעת ספרי הבשורה בברית החדשה: בספר יוחנן פרק א' (32)  נאמר על יוחנן המטביל : "הֵעִיד יוֹחָנָן וְאָמַר: "רָאִיתִי אֶת הָרוּחַ יוֹרֶדֶת מִשָּׁמַיִם כְּיוֹנָה וְנָחָה עָלָיו. אנִי לֹא הִכַּרְתִּיו, אֶלָּא שֶׁהַשּׁוֹלֵחַ אוֹתִי לְהַטְבִּיל בְּמַיִם הוּא אָמַר אֵלַי, 'זֶה שֶׁתִּרְאֶה אֶת הָרוּחַ יוֹרֶדֶת וְנָחָה עָלָיו, הוּא הַמַּטְבִּיל בְּרוּחַ הַקֹּדֶשׁ".  בספר הבשורה לפי מתי פרק ג' 16 נאמר: "ויהי כאשר נטבל ישוע וימהר לעלות מן המים והנה נפתחו לו השמים וירא את רוח אלהים יורדת כיונה ונחה עליו". בבשורה על פי מרקוס א' 10 נאמר: ""ויהי אך עלה עלה מן המים וירא את השמים נבקעים והרוח כיונה ירדת עליו". ובספר לוקאס פרק ג' נאמר: "ויהי בהטבל כל העם וגם ישוע נטבל ומתפלל ויפתחו השמים׃ וירד עליו רוח הקדש בדמות גוף כיונה ויהי קול מן השמים ויאמר אתה בני יחידי בך רצתה נפשי". בשל תיאורים אלה, ההמחשה הפופולרית ביותר של רוח הקודש באומנות הנוצרית כבר מהמאה החמישית ואילך היתה בדמות כנף/בעל כנף (יונה).
3. ה"מסגרת המלבנית" בצד הארוך של הגלוסקמא (בתוכה מרחפת ה"כנף" =רוח הקודש) איננה סגורה ומותירה כפי שצויין "פתחים" (מעברים) מכל צד. הפתחים מעל ומתחת ל"כנפיים" הינם רחבים במיוחד ומאפשרים לכנפי השכינה (או המלאך) "לעלות ולרדת", ולא להיות "כלואים" בתוכה. במספר גלוסקמאות יהודיות מופיעות "מסגרות" מלבניות אך הן שונות במובהק מהעיטור בגלוסקמא של זכריה: הן תמיד שלמות וסגורות ובדרך כלל אף כפולות, ובתוכן מופיע תמיד אלמנט אדריכלי של דלת/שערי כניסה, או של מספר עמודים (סכמטיים), או מתוארת חזית מפוארת של קבר (facade) (ראה בצילום של 2 דוגמאות כאלה) - שאינם מופיעים בגלוסקמא זו.
4. האפשרות שהחפץ בצורת "סהר" ("כנפים") מסמל תכשיט או חפץ שסימן את המעמד של העונד אותו, כמו ה"העטרה", ה"נזר" וה"כתר" התנ"כיים נמוכה ביותר, באשר לא מוכרת ולא נמצאה כל מקבילה לחפץ שכזה בישראל או ברחבי העולם הקדום.
5. זאת אחת הגלוסקמאות הבודדות המעוטרות איכותית מכל צידן. להבדיל ממרבית הגלוסקמאות (שנוצרו בבתי מלאכה לייצור גלוסקמאות), היא גם יוצרה ועוטרה ספציפית בהתייחסות לנקבר בה. הדבר מרמז על כך שהגלוסקמא שימשה אישיות מוכרת והוזמנה פרטנית עבורה, וכי היא נועדה לעמוד ככל הנראה במרכז חדר הקבורה, ולא בצמידות לקיר או בתוך כוך, כך שניתן היה לצפות בכל דפנותיה, כך שהיא שימשה במובן מסויים גם כ"מצבה" לנקבר שהוזמנה אולי על ידי הכת/הקהילה היהודית-נוצרית שהתקיימה בירושלים ובסביבתה במאות הראשונות לספירה.

2 גלוסקמאות שנמצאו יחד עם כתובות בעברית-ארמית. גלוסקמא אחת עם הכתובת "לוי בר ישמעאל כהן". לוי היה בנו של הכהן הגדול ישמעאל. הגלוסקמא השנייה נושאת את הכתובת "יהוסף בר …. רא כהן". קריאת שם האב קשה אך סביר ושם האב היה "גיורא" או "עזרא" או "קורא".

הגלוסקמאות נתגלו ככל הידוע יחד במערת קבורה בג'יפנא (גופנה) כ-5 ק"מ צפונית לרמאללה. המאה הראשונה לספירה. התקופה הרומית הקדומה

2 גלוסקמאות עם כתובות בעברית-ארמית שהתגלו יחד במערת קבורה בכפר ג'יפנא (גופנה) מצפון לירושלים (כ-5 ק"מ צפונית לרמאללה).

על האחת (הגדולה יותר) הכתובת "**לוי בר ישמעאל כהן**". ישמעאל היה הכהן הגדול ששירת בבית המקדש בירושלים, ובניו מוזכרים בכתבי יוסף בן מתיתיהו כמי שקיבלו לאחר כיבוש העיר והריסתה על ידי הרומאים נחלה ב**גופנה** (שמיקומה היה מצפון לירושלים במקום הכפר **ג'יפנה** בו נתגלו הגלוסקמאות), וזאת כאות הוקרה לניסיונותיהם לשכנע את תושבי ירושלים להכנע ולהציל על ידי כך את בית המקדש, את ירושלים ואת תושביה, אך הקנאים סירבו להענות להם ובית המקדש והעיר חרבו. יהודים כהנים אלה היו ככל הנראה מאחרוני הכהנים שהצליחו לצאת מבית המקדש בירושלים ערב החורבן.

על הגלוסקמא השנייה הכתובת:  "**יהוסף בר .... רא כהן**".  קריאת שם אביו של יהוסף קשה, מכיוון שהשם נחרט על גבי כתובת קודמת שהיתה על גבי הגלוסקמא,  ואולם מכיוון שהאותיות "ר" ו"א" בסיומת שם האב ברורות, סביר להניח כי שם האב היה גיורא (כדוגמת השם בר גיורא מנהיג המרד בתקופת הבית השני), או עזרא (כדוגמת השם עזרא הכהן, בימי עזרא ונחמיה), או קורא (כדוגמת השם שלום בן קורא בדברי הימים א', פרק ט', י"ט). התקופה הרומית, המאה הראשונה לספירה.

נראה שהכתובת נחרטה על גבי כתובת אחרת שהיתה במקור על גבי הגלוסקמא (קודם לכן) ונמחקה.

ישמעאל בן פאבוס הידוע גם בשם **ישמעאל בן פיאבי** היה **הכהן הגדול** של ישראל משנת 15 לספירה ועד 16 לספירה תחת הנציב הרומאי ולריוס גרטוס, ונחשב שהוא אותו הכהן הגדול שהוחזר על ידי אגריפס לשמש בתפקיד הכהן הגדול בשנת 58 לספירה עד 62 לספירה. יש המעריכים כי מדובר ב- 2 כהנים גדולים בשם זהה: האחד ששירת ככהן הגדול בשנים 15-16 לספירה והשני בין 58 ל-62 לספירה. ישמעאל בן פיאבי הכהן הגדול מופיע בכתביו של ההיסטוריון יוסף בן מתתיהו, ומסופר עליו גם במשנה (פרה ג, ה). בתקופת המרד הגדול (70 לספירה), לאחר שכבר לא שימש בתפקיד הכהן הגדול, הומת ישמעאל בהתזת ראש בקירניה Cyrene.

שים לב כי צורת הכיתוב וטכניקת הכיתוב המהודר על גבי הגלוסקמא עם השם "לוי בר ישמעאל כהן" דומה מאד לזו המופיעה על גבי הגלוסקמא הנושאת את הכתובת "יהועזר בר יהוחנן הסופר" שהתגלתה גם היא בגופנה (מוצגת כיום במוזיאון האוריינטל אינסטיטיוט באוניברסיטת שיקגו). נראה ששתי הגלוסקמאות נחרטו על ידי אותו אומן אבן.

**אתר קצר –**

## גלוסקמא, עם חיקוי של 2 טבעות נשיאה (דימוי ידיות העשויות מברונזה). המאה הראשונה לספירה